## El Consell col·labora amb la Federació de Tir i Arrossegament per a la promoció d’este esport autòcton valencià

*** La Generalitat aportarà 15.000 euros en 2024 per a l’organització de competicions esportives i exhibicions, entre altres activitats**

El Consell ha aprovat el conveni de col·laboració entre Presidència de la Generalitat i la Federació de Tir i Arrossegament de la Comunitat Valenciana per a l’organització i promoció d’estes activitats esportives.

D’esta manera, la Generalitat aportarà una quantia de 15.000 euros en 2024 per a col·laborar amb la federació en el foment d’esta modalitat esportiva com a esport autòcton valencià.

En este sentit, Presidència de la Generalitat dona suport a la Federació de Tir i Arrossegament en el seu funcionament i col·labora en el desenrotllament dels programes de tecnificació esportiva, ajudes a esportistes, programes divulgatius, promoció de les respectives modalitats tradicionals i l’organització de competicions esportives i exhibicions.

La Llei 2/2011, d’esport i activitat física de la Comunitat Valenciana, establix que una de les línies generals d’actuació del Govern Valencià és protegir i difondre els esports i jocs autòctons, dins i fora de la Comunitat Valenciana, com a manera de promocionar i mantindre les tradicions esportives valencianes.

Per la seua part, la Federació de Tir i Arrossegament de la Comunitat Valenciana té com a finalitat la promoció, tutela, organització i control de les modalitats i especialitats del tir i arrossegament a la Comunitat Valenciana.

Fecha: 01/10/2024